
๏ เดินทางสู่รุ่งเรืองอย่างเปรื่องปราชญ์
หรือเดินสู่ความขลาดเยี่ยงคนเขลา
พฤติกรรมกำจัดเพื่อขัดเกลา
หรือเพื่อเฝ้าหมักหมมจมมายา

๏ ทุกทุกวันเดินไปเพื่อกายดับ
หรือเพื่อล้างพังยับกิเลสา
พฤติกรรมแค่รอมรณา
หรือหาญกล้าแกร่งสู้กับหมู่มาร

๏ แม้นอยู่เพียงเพื่อตายวายชีวาตม์
ยอมเป็นทาสตัณหาบ้าสังขาร
เสาะหาเพียงเฝ้าโลกโศกกันดาร
ก็ตายผ่านโลกเปล่าเฝ้าวังวน

๏ จงเดินสู่เบื้องหน้าคร่าวัฏฏะ
เพื่อทำลายโมหะโอฆะข้น
เป็นทางไปสมชาติเยี่ยงปราชญ์ชน
ผลักตัวเองให้พ้นเพลิงมายา ๚๛

